《贺雨》
宋代·员兴宗

岁若大旱作霖雨，祷而雨兮旱不苦。
诚之一字与天参，往古圣贤珍此语。
岁星在蜀二十年，触处丰登多黍稌。
世不少惜蹂践之，枉使宝稼叶如土。
况复纵恣相凭凌，气焰熏天遽如许。
三纲五常沦且斁，以故伤和逢瘅怒。
旱魃为灾炽袢暑，扑鹿阳乌乘九数。
火云釜甑蒸肉山，不奈炎官云我所。
公方忧民心瘉瘉，扫除热瘴还清楚。
却忆曾侍玉帝旁，授以金科行按部。
办狱更过颜鲁公，一路传呼御史雨。
不闻匹妇且衔冤，西蜀向安谁敢侮。
和以致祥应止止，喜见太平旧官府。
萧时若是号休徵。甘泽沾霈来以叙。
石燕漫飞商羊舞，穴处那能问狐鼠。
巫觋罢散鼓笛闲，龙德欲归江海去。
为言西成祀田祖，饱食不骄民乐聚。
昔何戚嗟今怡悦，力回造化公为主。
濯濯厥灵玉不焚，伊格皇天归宰辅。
焰焰无若雨反风，燮理阴阳且封鲁。
御灾捍患世亦希，可但明时繼前古。
愿言霖雨思贤佐，镌入坚珉作诗谱。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。